ДО  

ОБЩИНСКИ СЪВЕТ

ГР. БУРГАС
ДОКЛАДНА ЗАПИСКА

от  групата на общинските съветници на ПП  ГЕРБ

ОТНОСНО: Приемане на Проект на Наредба за изменение и допълнение на Наредбата за преместваемите обекти за търговски и други обслужващи дейности и елементите на градско обзавеждане на територията на Община Бургас, приета с решение по т. 12 на проведеното на 09 и 14.12.2010 г. заседание на Общински съвет Бургас (Протокол №43), изм. и доп. с решения  по т. 11, Протокол № 8 от 27 и 29. 03. 2012 г.; решение по т.16, Протокол №26/23.07.2013 година и по т.10, Протокол № 28/29.10.2013 г.

УВАЖАЕМИ ОБЩИНСКИ СЪВЕТНИЦИ,

С  решение по т. 12 на проведеното на 09 и 14.12.2010 г. заседание (Протокол №43), Общински съвет Бургас прие, на основание чл.56, ал.2 от ЗУТ, Наредба за преместваемите обекти за търговски и други обслужващи дейности и елементите на градско обзавеждане на територията на Община Бургас (Наредбата).

През периода на нейното прилагане, по предложение на сдружения на търговците, работещи и експлоатиращи преместваеми обекти, бяха приети множество изменения на наредбата, насочени към създаване на по-благоприятни условия за извършване на стопанска дейност.  
В правомощията на общинския съвет е да определи в Наредбата за преместваемите обекти за търговски и други обслужващи дейности и елементи на градско обзавеждане на територията на община Бургас, какъв ще е редът за издаване на разрешение за поставяне на преместваеми обекти, условията за поставяне и ползване на преместваеми обекти, както и да определи класификацията на преместваемите обекти според разпоредбата на чл.2, ал.1 от Наредбата. В чл.2, ал.1 от сега дейставащата Наредба, според срока за който се издава разрешение за поставяне, преместваемите обекти могат да бъдат - целогодишни, кратковременни, за срока на концесионния, арендния или наемния договор и сезонни. 
Според разпоредбата на чл.2, ал.1, т.2 от Наредбата, кратковременни обекти са тези, разположени по схема, която се одобрява във връзка с провеждането на градски празници, чествания, изложения, презентации, промоции, атракционни тържества и други обществени прояви, за не повече от 10 дни за едно събитие. 

В приемния ден на Председателя на Общинския съвет са постъпвали множество предложения, запитвания, включително и подписка от група граждани за промяна на срока за продажба на мартеници от 10 на 20 дни. Гражданите изразяват мнение, че срокът от 10 дни е изключително кратък и недостатъчен за продажбата на мартеници. Същото мнение изразяват и граждани, желаещи да закупят по-рано мартеници за своите близки, живеещи в чужбина. 
Ето защо, считаме, че ще е в интерес на гражданите, както и на дребните търговци на град  Бургас, да бъде увеличен срокът на разрешение на кратковременните преместавеми обекти от 10 дни, на 20 дни за едно събитие. 

С предложената промяна се цели да се създадат по - благоприятни условия за работа на дребните търговци.
За прилагане на новата уредба не са необходими финансови и други средства.

Предлаганият проект за промяна в Наредбата касае подзаконов нормативен акт, поради което съответствието с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя. Предлаганите промени в Наредбата не противоречат на норми от по-висока йерархия и на европейското законодателство.

Предвид изложеното и на основание чл. 21, ал. 2 от Закона за местното самоуправление и местната администрация, предлагам, Общинския съвет да вземе следното 

Р Е Ш Е Н И Е :


Приема Наредба за изменение и допълнение на Наредбата за преместваемите обекти за търговски и други обслужващи дейности и елементите на градско обзавеждане на територията на Община Бургас, приета с решение по т. 12 на проведеното на 09 и 14.12.2010 г. заседание на Общински съвет Бургас (Протокол №43), изм. и доп. с решения  по т. 11, Протокол № 8 от 27 и 29. 03. 2012 г.; решение по т.16, Протокол №26/23.07.2013 година и по т.10, Протокол № 28/29.10.2013 г., както следва:

Параграф единствен:. В чл. 2, ал. 1, т.2  цифрата „10“, се заменя с цифрата „20“.
Приложение: Заявление и подписка на група граждани.
Подписи : (по приложения списък )
